Αχμέντ Χουσεΐν αλ Σαράα

Ο Αχμέντ Χουσεΐν αλ Σαράα (Ριάντ, 29 Οκτωβρίου 1982), γνωστός με το πολεμικό ψευδώνυμο Αμπού Μοχάμεντ αλ Τζολάνι, είναι Σύρος τζιχαντιστής, υψηλόβαθμο στέλεχος της Αλ Κάιντα από το 2003 ως το 2016, ηγέτης του Μετώπου Αλ Νούσρα (συριακού παραρτήματος της Αλ Κάιντα) από το 2012 ως το 2016 και ηγέτης της Χαγιάτ Ταχρίρ αλ-Σαμ από το 2017. Από τις 8 Δεκεμβρίου 2024 θεωρείται ντε φάκτο ο αρχηγός κράτους της Συρίας.

Ο Αχμέντ Χουσεΐν αλ Σαράα, σύμφωνα με το το κρατικό πρακτορείο SANA και επικαλούμενο τον στρατιωτικό διοικητή Χασάν Αμπντέλ Γάνι, στις 29 Ιανουαρίου 2025 ανέλαβε προσωρινά την προεδρία της Συρίας «για τη μεταβατική φάση».

 Βίος και δράση 
Γεννήθηκε το 1982 στο Ριάντ της Σαουδικής Αραβίας και είναι γιος Σύρου πρόσφυγα από τα κατεχόμενα από το Ισραήλ υψώματα του Γκολάν. Λόγω αυτής της καταγωγής του, επέλεξε να χρησιμοποιεί το ψευδώνυμο Γκολάνι.

Το 2003 πήγε στο Ιράκ και εντάχθηκε στην οργάνωση του Ιορδανού τζιχαντιστή, Αμπού Μουσάμπ Αλ Ζαρκάουι, η οποία συγχωνεύθηκε με την Αλ Κάιντα το 2004. Συνελήφθη από τις αμερικανικές δυνάμεις και φυλακίστηκε στις φυλακές Αμπού Γκράιμπ. Μετά την αποφυλάκισή του το 2011 στάλθηκε από τον αρχηγό του Ισλαμικού Κράτους, Αμπού Μπακρ αλ-Μπαγκντάντι, στη Συρία, όπου είχε ξεσπάσει εμφύλιος πόλεμος, για να ιδρύσει το τοπικό παράρτημα της Αλ Κάιντα, το Μέτωπο Αλ Νούσρα. Ο Σαράα ήρθε σε σύγκρουση με τον Μπαγκντάντι τον Φεβρουάριο του 2014 και κήρυξε πίστη στον γενικό αρχηγό της Αλ Κάιντα, Αϊμάν αλ-Ζαουάχρι. Το 2016 η Αλ Νούσρα διασπάστηκε και από τον Ζαουάχρι και από την Αλ Κάιντα, μετονομαζόμενη αρχικά σε Τζαμπχάτ Φατάχ αλ-Σαμ και αργότερα (2017) σε Χαγιάτ Ταχρίρ αλ-Σαμ (Οργάνωση για την Απελευθέρωση της Λεβαντίνης).

Το Μάιο του 2017, το υπουργείο Εξωτερικών των ΗΠΑ ανακήρυξε τον Σαράα "Ειδικά χαρακτηρισμένο παγκόσμιο τρομοκράτη" και τη Χαγιάτ Ταχρίρ αλ-Σαμ τρομοκρατική οργάνωση, ενώ το FBI εξέδωσε ανταμοιβή 10 εκατομμυρίων δολαρίων για τη συλλογή πληροφοριών που θα οδηγούσαν στη σύλληψη ή τη δολοφονία του Γκολάνι. Μετά την κατάρρευση της κυβέρνησης Άσαντ και την κατάληψη της εξουσίας στη Συρία, ο Αχμέντ Χουσεΐν αλ Σαράα συναντήθηκε με Αμερικανίδα διπλωμάτη και οι ΗΠΑ απέσυραν την επικήρυξη στο πρόσωπο του.

 Κατάληψη της εξουσίας στη Συρία 
Μετά τις συμφωνίες της Αστάνα (Σεπτέμβριος 2017) μεταξύ Ρωσίας, Τουρκίας και Ιράν, η βορειοδυτική επαρχία Ιντλίμπ της Συρίας περιήλθε στον έλεγχο της Χαγιάτ Ταχρίρ αλ-Σαμ υπό τον Σαράα, με τη συνακόλουθη παρουσία τουρκικών στρατευμάτων. Τον Νοέμβριο του 2024 οι δυνάμεις της Χαγιάτ Ταχρίρ αλ-Σαμ, υπό τον Σαράα, ξεκίνησαν μεγάλη στρατιωτική επίθεση εναντίον της συριακής κυβέρνησης του Μπασάρ αλ-Άσαντ και μέσα σε δέκα ημέρες κατέλαβαν το Χαλέπι, τη Χάμα, τη Χομς και τελικά την πρωτεύουσα Δαμασκό, γεγονός που οδήγησε στην ανατροπή του Άσαντ. Στις 6 Δεκεμβρίου, ο Σαράα έδωσε συνέντευξη στο αμερικανικό δίκτυο CNN, λέγοντας ότι δεν βλέπει πλέον εχθρικά τις ΗΠΑ και ότι στόχος της επίθεσης ήταν να απομακρύνει τον Άσαντ από την εξουσία. Χρησιμοποιώντας το πραγματικό του όνομα και όχι το Γκολάνι, δεσμεύτηκε ρητά ότι θα προστατεύσει τις μειονοτικές ομάδες.

 Διορισμός νέου πρωθυπουργού 
Μετά την ανακοίνωση του πρωθυπουργού της χώρας, Μοχάμεντ Γκαζί αλ Τζαλαλί, στις 8 Δεκεμβρίου, ότι η κυβέρνησή του θα παραδώσει την εξουσία σε μια νέα εκλεγμένη κυβέρνηση μετά την διαφυγή του Άσαντ από τη Δαμασκό, ο Σαράα δήλωσε ότι ο Τζαλαλί θα «επιβλέπει τους κρατικούς φορείς μέχρι την παράδοση εξουσίας». Ο απερχόμενος πρωθυπουργός ανέφερε αργότερα στο δίκτυο Al Arabiya ότι ο Σαράα είχε έρθει σε επαφή μαζί του, πριν την ανακοίνωσή του, για να συζητήσουν την παράδοση της εξουσίας. 

Την ίδια μέρα, εκφώνησε μια ομιλία στο Μεγάλο Τζαμί των Ομεϋαδών της Δαμασκού, αποκαλώντας την πτώση του καθεστώτος του Άσσαντ ως «ένα νέο κεφάλαιο στην ιστορία της περιοχής» και καταδικάζοντας τον ρόλο της Συρίας ως «παιχνιδότοπου για τις ιρανικές φιλοδοξίες», που χαρακτηρίζονται από σεχταρισμό και διαφθορά. Στις 9 Δεκεμβρίου, η Χαγιάτ Ταχρίρ αλ-Σαμ δημοσίευσε ένα βίντεο με τους Σαράα και Τζαλαλί μαζί με τον Μοχάμεντ αλ Μπασίρ, ως τον επικεφαλής της de facto κυβέρνησης, στο Ιντλίμπ.

Υποσημειώσεις

Παραπομπές

Κατηγορία:Πρόεδροι της Συρίας
Κατηγορία:Σύροι
Κατηγορία:Σουνίτες
Κατηγορία:Αλ Κάιντα